KIRJALLINEN KYSYMYS E-1239/02 esittäjä(t): Joan Colom i Naval (PSE), Raimon Obiols i Germà (PSE),Anna Terrón i Cusí (PSE) ja María Sornosa Martínez (PSE) komissiolle. Puriinien aiheuttama saastuminen Kataloniassa.



Virallinen lehti nro 277 E , 14/11/2002 s. 0166 - 0167



KIRJALLINEN KYSYMYS E-1239/02 esittäjä(t): Joan Colom i Naval (PSE), Raimon Obiols i Germà (PSE),Anna Terrón i Cusí (PSE) ja María Sornosa Martínez (PSE) komissiolle (30. huhtikuuta 2002) Aihe: Puriinien aiheuttama saastuminen Kataloniassa Katalonian hallitus on äskettäin tunnustanut, että 132 kunnan asukkaat ovat saaneet vuosina 19982000 juomavettä, jonka nitraattipitoisuus ylitti laillisen rajan. Veden pilaantumisen aiheuttivat pääasiassa kyseisillä alueilla sijaitsevista lukuisista sikaloista peräisin olevat puriinipäästöt. Yhteisön lainsäädännön mukaan litrassa vettä saa olla enintään 50 milligrammaa nitraattia. Kuitenkin äskettäin tehdyissä juomavedestä otettuja 48 näytettä koskevissa mittauksissa nitraattipitoisuus oli yli sata milligrammaa litraa kohden. Nämä asiat julkistettiin maaliskuussa 2000 tehdyssä kysymyksessä E-0738/00(1), jossa viitattiin erityisesti direktiivin 91/676/ETY(2) noudattamatta jättämisen vakavuuteen, etenkin Baix Terin ja Osonan kaltaisilla alueilla. Komissio vastasi saman vuoden syyskuussa tähän kysymykseen ja muistutti vireillä olevasta Espanjaa vastaan käynnistetystä rikkomista koskevasta menettelystä, koska Espanja ei ollut noudattanut kyseistä direktiiviä eikä etenkään sen säännöksiä haavoittuvien alueiden nimeämisestä eikä laatinut maatalouden hyviä käytäntöjä koskevia sääntöjä ajoissa. Komission vastauksesta ilmeni myös, että Espanjan viranomaiset ovat sitoutuneet korjaamaan kyseiset vakavat vesien pilaantumisongelmat. Tästä on nyt kulunut kaksi vuotta ja Katalonian hallituksen äskettäin julkistamien tietojen mukaan tilanne on entistä pahempi eikä suunnitelma, jota toimivaltaiset viranomaiset sitoutuivat noudattamaan, ole paljonkaan edistänyt kyseisten alueiden ja niiden pohjavesien paranemista. Koska lähitulevaisuudessa aiotaan lisätä sikaloiden määrää nitraatin vuoksi pilaantumisalttiilla alueilla, voisiko komissio täsmentää, mitä seurantatoimia se on toteuttanut näiden kahden vuoden aikana Katalonian kuntien direktiivin 91/676/ETY noudattamatta jättämisen johdosta? Mihin uusiin toimiin komissio aikoo ryhtyä tässä tapauksessa ehkäistäkseen vesivarojen vakavan saastumisen, joka voi merkitä vakavaa vaaraa Katalonian väestön terveydelle? (1) EYVL C 53 E, 20.2.2001, s. 21. (2) EYVL L 375, 31.12.1991, s. 1. Margot Wallströmin komission puolesta antama vastaus (27. kesäkuuta 2002) Komissio on aloittanut Espanjaa vastaan kaksi rikkomista koskevaa menettelyä ja nostanut niissä kanteen yhteisöjen tuomioistuimessa vesien suojelemisesta maataloudesta peräisin olevien nitraattien aiheuttamalta pilaantumiselta 12. joulukuuta 1991 annetun neuvoston direktiivin 91/676/ETY(1) nojalla Yhteisöjen tuomioistuin totesi ensinnäkin 1. lokakuuta 1998 asiassa C-71/97 antamassaan päätöksessä, että Espanja on jättänyt noudattamatta direktiivin 91/676/ETY velvoitteita. Tuomioistuin totesi, ettei Espanja ollut määritellyt haavoittuvia alueita eikä laatinut hyvän maatalouskäytännön ohjeita, joista säädetään direktiivin 3 ja 4 artiklassa. On kuitenkin todettava, että tuomion jälkeen Espanja toimitti komissiolle haavoittuvien alueiden määrittelyä koskevat tiedot koko alueeltaan. Espanja ilmoitti myös hyvän maatalouskäytännön ohjeet. Toiseksi on mainittava, että yhteisöjen tuomioistuin on lisäksi todennut 13. huhtikuuta 2000 asiassa C-274/98 antamassaan päätöksessä, ettei Espanja ole noudattanut direktiivin 91/676/ETY 5 artiklassa asetettua velvoitetta laatia haavoittuvia alueita koskevia toimintaohjelmia. Tämän seurauksena Espanjan viranomaiset ovat toimittaneet asianomaisten itsehallintoalueiden erilaiset toimintaohjelmat. Näin ollen komissio on päättänyt peruuttaa tämän rikkomista koskevan menettelyn. Komissio tarkastelee parhaillaan Espanjan viranomaisten toimittamia tietoja, jotka koskevat haavoittuvien alueiden määrittämistä sekä toimintaohjelmia. On syytä mainita myös, että parlamentin jäsenten kirjallisessa kysymyksessään mainitsemissa tapauksissa komissio on aloittanut Espanjaa vastaan rikkomista koskevan menettelyn parlamentin vetoomusvaliokunnan esittämän vetoomuksen seurauksena, joka koskee juomaveden saastumista nitraattien vuoksi Osonan alueella. Toisaalta kuten parlamentin jäsenet huomauttavat, komissio on ollut tietoinen Baix Terin alueen vesistön saastumisesta lietteiden vuoksi Colom i Navalin esittämän kirjallisen kysymyksen E-0738/00(2) ansiosta. Komissio on tietoinen ympäristöongelman lisäksi myös ihmisten terveyttä koskevasta ongelmasta ja on aloittanut siksi rikkomista koskevan menettelyn Espanjaa vastaan. Asiasta on annettu Espanjalle perusteltu lausunto, joka on viimeinen vaihe ennen kanteen nostamista yhteisöjen tuomioistuimessa. Komissio toivoo, että parlamentin jäsenten mainitsema ongelma pystytään ratkaisemaan näiden menettelyjen avulla. (1) EYVL L 375, 31.12.1991. (2) EYVL C 53 E, 20.2.2001.